*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*19. számú előterjesztés*

Bátaszék Város Önkormányzat Képviselő-testületének 2023. február 15-én

16 órakor megtartandó ülésére

Javaslat a Szekszárdi Tankerületi Központtal kötött vagyonkezelési szerződés módosítására

|  |
| --- |
| **Előterjesztő:** dr. Bozsolik Róbert polgármester  **Készítette** : Tóthné Lelkes Erika pénzügyi irodavezető    **Törvényességi ellenőrzést végezte:** dr. Firle-Paksi Anna aljegyző  **Tárgyalja:**  PG Bizottság 2023.02.14. |

**Tisztelt Képviselő- testület!**

A nemzeti köznevelésről szóló 2011. évi CXC. törvény (továbbiakban: Nkt.) 2017. január 1-jétől hatályos módosulása állami hatáskörbe utalta az önkormányzatok által működtetett köznevelési intézmények működtetésének kötelezettségét.

A jogszabályváltozás következtében a települési önkormányzat által működtetett köznevelési intézmény további működtetésével kapcsolatos jogviszonyokból származó jogok és kötelezettségek a tankerületi központot 2017. január 1-jétől illetik meg, illetve terhelik. Ettől az időponttól a feladatot ellátó dolgozók a tankerületi központ állományába kerültek, továbbá a köznevelési feladat ellátását szolgáló vagyon ingyenes vagyonkezelői joga is az előzőekben hivatkozott központi költségvetési szervet illeti meg. Bátaszék Város Önkormányzata és a Szekszárdi Tankerületi Központ között a 275/2016. (XI. 30.) képviselőtestületi határozattal jóváhagyott, határozatlan időtartamú vagyonkezelési szerződés jött létre a szerződés II.1. pontjában felsorolt ingatlanokra, továbbá a 2. sz. melléklet szerint ingó vagyonelemekre 2016. december 16. napján.

A gyermekek védelméről és a gyámügyi igazgatásról szóló 1997. évi XXXI. törvény azonban változatlanul a települési önkormányzat feladatának tekinti a közigazgatási területén a Szekszárdi Tankerületi Központ fenntartásában álló köznevelési intézményekben biztosított gyermekétkeztetést, ezért a vagyonkezelési jog sem terjed ki az önkormányzati feladatellátáshoz szükséges, a vagyonkezelési szerződés 3.A. és 3.B. sz. mellékletben foglalt alaprajzon jelölt helyiségekre, mely a konyha és kiszolgáló helyiségeket jelenti. E vagyonrészek használatára az önkormányzat illetve az étkeztetést végző szervezet jogosult.

A vagyonkezelési szerződés „IV. Költségek megosztása” 36. pontja rendelkezik a külön almérővel nem rendelkező ingatlanok – így a Bátaszék, Kossuth. l. u. 38-42. sz. alatti ingatlanban működő konyha és kiszolgáló helyiség fűtés, víz- és csatornaszolgáltatási, valamint a villamos energia ellátás költségeinek viseléséről.

Az érvényben lévő megállapodás szerint e költségeket a Szekszárdi Tankerület fizeti meg az érintett szolgáltatók felé, és a vagyonkezelési szerződésben rögzített átalány összeget számlázza a társulás által fenntartott MOB felé. A 2017. évtől érvényben lévő átalány összege 10 000 Ft/hó (szeptember 1-től május 31-ig), június hónapban 5 000 Ft. A számlázott összeg ÁFA-val növelten került kiszámlázásra, így havonta **12 700 Ft/ hó**, illetve **6 350 Ft** került kifizetésre a tankerület felé.

A Szekszárdi Tankerületi Központ az elmúlt évben bekövetkezett jelentős energiaár-emelkedés miatt felülvizsgálta és a hozzánk küldött megkeresésében kezdeményezte az érintett ingatlanban működő konyha vonatkozásában megállapított átalánydíj összegének megemelését.

A módosítás szerint 2023. január hónap 01. napjától a melegítőkonyha közműveinek (fűtés, víz- és csatorna szolgáltatás, villamos energia) költségeiért az Önkormányzat tanítási időben (szeptember 1 – május 31.) havonta bruttó 19.685,- Ft + 27 % ÁFA, összesen **bruttó 25 000 Ft-ot**, június hónapban 10 000,- Ft + 27 % ÁFA, összesen bruttó **12 700 Ft** díjat fizetne, ami csaknem 100%-os emelkedést jelent.

A IV.36. pont, illetve a vagyonkezelési szerződés további bekezdései változatlan tartalommal hatályban maradnának.

A tényleges fogyasztás mérési lehetőségének hiányában elfogadott átalány összegének emelése - a 2017. év óta eltelt időszakban, különösen az előző évben bekövetkezett energia áremelkedés miatt - indokoltnak tekinthető, ezért javasoljuk a határozati javaslat mellékletét képező vagyonkezelési szerződés 1. sz. módosításának elfogadását az abban foglalt tartalommal.

**H a t á r o z a t i j a v a s l a t :**

**a Szekszárdi Tankerületi Központtal kötött vagyonkezelési szerződés 1. számú módosítására**

Bátaszék Város Önkormányzata Képviselő-testülete

1. Szekszárdi Tankerületi Központtal 2016. december 16. napján megkötött Vagyonkezelési szerződés 1. sz. módosítását a határozati javaslat mellékletét képező tartalommal jóváhagyja, pénzügyi fedezetét az önkormányzat költségvetésében biztosítja;
2. felhatalmazza a város polgármesterét a szerződésmódosítás aláírására.

Határidő: azonnal

Felelős: dr. Firle-Paksi Anna aljegyző

(a szerződésmódosítás megküldéséért)

dr. Bozsolik Róbert polgármester

(szerződés aláírásáért)

Határozatról értesül: BKÖH Pénzügyi Iroda

Irattár